Il-tim tal-futbol Brażiljan Corinthians se jkun qiegħed jiftaħ ċimiterju għall-partitarji tiegħu li jkunu jixtiequ jindifnu qrib il-plejers li għandhom għal qalbhom. Is-supporters se jkunu jistgħu jindifnu f’wieħed minn 70,000 qabar fiċ-ċimiterju “Corinthians Forever” qrib Sao Paulo. F’dan iċ-ċimiterju se jkunu qegħdin jindifnu wkoll uħud mill-plejers leġġendarji tat-tim ta’ Corinthians. Dan it-tim għandu t-tieni l-akbar ammont ta’ partitarji fil-Brażil, kważi 25 miljun supporter madwar il-pajjiż u għalhekk id-diriġenti tal-club għandhom moħħhom mistrieħ li l-oqbra se jkunu qegħdin ibigħuhom kollha. F’dan iċ-ċimiterju se jkun hemm kmamar funzjonabbli, ġonna, restorant, xmara u riserva naturali qal Ricardo Polito, li huwa l-Kap Eżekuttiv tal-kumpanija inkarigata mill-proġett. It-tim ta’ Corinthians se jkun qiegħed jingħaqad ma’ grupp żgħir ta’ clubs oħra tal-futbol li joffru ċimiterji esklussivi, inkluż dak ta’ Buca Juniors fl-Arġentina. Il-partitarji ta’ Corinthians se jkunu jistgħu jindifnu f’dan iċ-ċimiterju billi jixtru qabar li l-prezz tiegħu jiswa bejn €1,500 u €2,600. Il-prezz jiddependi skont iż-żona fejn jinxtara l-qabar. Dan ifisser li aktar mal-qabar ikun qrib l-idoli tal-club aktar il-prezz ikun għoli.